Balinka község Önkormányzat Képviselő-testületének

10/2018. (X.18.) önkormányzati rendelete

a zajvédelem helyi szabályairól

Balinka Község Önkormányzat Képviselő-testülete a környezet védelmének általános szabályairól szóló 1995. évi LIII. törvény 46.§ (1) bekezdés c.) pontjában, a 48.§ (1) bekezdésében, valamint a 48.§ (4) bekezdés f) pontjában kapott felhatalmazás alapján továbbá a Magyarországi helyi önkormányzatokról szóló 2011. évi CLXXXIX. törvény 143.§ (4) bekezdés d) pontjában meghatározott feladatkörében eljárva, a környezet védelmének általános szabályairól szóló 1995. évi LIII. törvény 48.§ (3) bekezdésében meghatározott feladatkörében eljáró Fejér Megyei Kormányhivatal Székesfehérvári Járási Hivatal és a környezet védelmének általános szabályairól szóló 1995. évi LIII. törvény 46.§ (2) bekezdés c) pontjában meghatározott feladatkörében eljáró Fejér Megyei Önkormányzat véleményének kikérésével a következőket rendeli el:

1. §  A település belterületén lévő ingatlanon a magánszemélyek háztartási igényeit kielégítő, zajjal, zajkibocsátással járó felújítási, karbantartási jellegű tevékenység – a közútkezelői engedélyhez kötött tevékenységtől, vagy közvetlen veszélyelhárítástól eltekintve, így különösen csőtörés, dugulás-elhárítás
	1. munkanapon és szombaton 7.00 és 22.00 óra között,

b) vasárnap és munkaszüneti napon 8.00 és 12.00 óra között végezhető.

2. § A település belterületén lévő ingatlanon a magánszemélyek háztartási igényeit  kielégítő kertépítéssel, zöldfelület-fenntartással, tüzelőfa felvágással kapcsolatos, zajkibocsátással járó tevékenység, így különösen motoros fűnyírás, motoros fakivágás, kerti traktor, egyéb gépi berendezés működtetése, üzemeltetése - a rendkívüli kárelhárítás esetét kivéve, így különösen veszélyesnek ítélt fa kivágását -

               a) munkanapon és szombaton, 7.00 és 22.00 óra között

               b) vasárnap és munkaszüneti napon 8.00 és 12.00 óra között végezhető.

3.§. (1) A közösségi együttélés alapvető szabályait sértő magatartást követ el, aki az 1.§-ban, a 2.§-ban foglaltakat megszegi.

(2) Az (1) bekezdésben meghatározott esetekben Balinka Község Önkormányzat Képviselő-testületének, a közösségi együttélés alapvető szabályairól szóló 8/2018. (VIII.31.) önkormányzati rendeletet kell alkalmazni.

4.§ (1) A rendelet 2018. november 1-jén lép hatályba.

 (2) Hatályát veszti Balinka Község Önkormányzat Képviselő-testületének a zajvédelem helyi szabályairól szóló 9/2018. (VIII.31.) önkormányzati rendelete.

             Wéninger László                                                             Fidrich Tamásné

                 polgármester                                                                        jegyző

Kihirdetési záradék:

Ezen rendelet 2018. október 18-án kihirdetésre került.

Fidrich Tamásné

                                                   jegyző